和仁仲孱陵有感
作者：胡寅
朝代：宋

paragraphs: 奸雄乘亂謀稱帝，不暇從容問傳器。
荀公死坐靳殊錫，文舉誅因白畿地。
金根曲蓋乘五時，謬以踞火尤吳兒。
懸知以鼠睨漢獻，終欲搏噬如饑狸。
吁嗟白日蒙浮雲，豫州奮臂提孤軍。
虎熊爭先氣烈烈，魚水相契情氳氳。
赤壁端如殽二陵，於操猶或稱其能。
身在行間一交戰，阿瞞始信河難馮。
仲謀亦恃江濤漲，豈憂炎德終淪喪。
孱陵自駐遏吳師，要知身繫蒼生望。
丈夫蓋棺事方休，未報平生宗國仇。
英雄安得無塊土，固令於此分荆州。
春風吹花不濡滯，綠滿郊原何蔽翳。
前漢興隆後漢頹，永懷啟沃臨行際。